um breytingu á lögum um Háskólann á Akureyri , nr. 40 / 1999 , með síðari breytingum . ( Lagt fyrir Alþingi á 131. löggjafarþingi 2004 – 2005 . ) Í stað fjárhæðarinnar „ 32.500 kr. “ í 2. mgr. 4. gr. laganna kemur : 45.000 kr. fyrir heilt skólaár . Lög þessi taka gildi 1. janúar 2005 . Athugasemdir við lagafrumvarp þetta . Í forsendum frumvarps til fjárlaga fyrir árið 2005 eru kynnt áform um að hækka skrásetningargjöld í ríkisháskólum úr 32.500 kr. í 45.000 kr . Er það í samræmi við óskir ríkisháskólanna og við það miðað að fjárhæð skrásetningargjaldanna renni óskipt til þeirra . Ekki er gert ráð fyrir því í forsendum fjárlagafrumvarpsins að innheimta gjaldanna komi til frádráttar fjárveitingum til ríkisháskólanna á fjárlögum . Eins og áður er skráningargjaldinu ætlað að mæta kostnaði af margvíslegri þjónustu , sem stúdentum er veitt á námstímanum . Í áliti umboðsmanns Alþingis í máli nr. 3805 / 2003 , sem varðaði gjaldtöku vegna inntökuprófa í læknadeild Háskóla Íslands , er bent á að af gildandi lögum um Háskóla Íslands eða lögskýringargögnum verði ekki ráðið að skráningargjaldið lúti beinlínis sömu lögmálum og þjónustugjald . Þannig komi fram í athugasemdum við frumvarpið er varð að lögum nr. 41 / 1999 , um Háskóla Íslands , að gjaldið komi til endurskoðunar við afgreiðslu fjárlaga ár hvert . Sama gildir um skrásetningargjald samkvæmt lögum um Háskólann á Akureyri . Í athugasemdum við frumvarpið er varð að lögum nr. 40 / 1999 var fjallað um gjaldið . Bent var á að það væri bókfært hjá yfirstjórn háskólans í samræmi við fjárlög og stæði undir hluta kostnaðar við háskólastarfið . Þar mætti sem dæmi nefna margvíslega þjónustu sem stúdentum væri veitt á námstímanum utan formlegra kennslustunda , svo sem skráningu þeirra í námskeið og próf , varðveislu upplýsinga um námsferil þeirra , upplýsingar um námsferil sem sendar eru stúdentum , auglýsingu og miðlun upplýsinga vegna skráningar , skipulag kennslu og prófa , kennsluskrá , stúdentaskírteini , þjónustu stúdentaskrár , deildarskrifstofa , alþjóðaskrifstofu , námsráðgjafar og bókasafns , og afnot af tölvum og prenturum háskólans . Í fylgiskjali I með frumvarpi þessu er að finna yfirlit frá Háskólanum á Akureyri yfir þá þjónustu sem skrásetningargjaldinu er ætlað að ná til . Ákvæði gildandi laga um skrásetningargjaldið er skýrt að því marki að ljóst er til hverra það nær og fjárhæðin er einnig ljós . Þegar fjárhæð gjalds er fastákveðin með þessum hætti og gjaldskylda er að öðru leyti skýr er að öðru jöfnu ekki ástæða til að gera greinarmun á því , hvort um skatt eða þjónustugjald er að ræða . Hins vegar verður að gera kröfu til þess að skýrar gangi fram í lögunum sjálfum hversu oft gjaldið er kræft og á hvaða tímabilum . Sem skattlagningarheimild væri svigrúm stjórnvalda til að hafa áhrif á þessi atriði meira en kröfur til slíkra heimilda leyfa , og með því að fastbinda fjárhæðina verður ekki úr lögunum lesið hvaða kostnaðarliðum gjaldinu er ætlað að mæta ef litið er á það sem þjónustugjald . Af þeim sökum er sérstaklega brýnt að skilgreint sé með ótvíræðum hætti í lögunum sjálfum hvenær gjaldið er kræft , þ.e. bæði hversu oft og á hvaða tímabilum . Er hið síðarnefnda sérstaklega brýnt vegna þess álags sem lögin heimila að lagt sé á gjaldið utan auglýstra skrásetningartímabila . Því gerir 1. gr. frumvarpsins ráð fyrir því að skýrt verði kveðið á um í 2. mgr. 4. gr. laganna að skrásetningargjaldið nái til heils skólaárs . Skólaárið er frá 1. júlí til jafnlengdar næsta árs og skiptist það í tvö kennslumissiri : haustmissiri frá 9. ágúst til 20. desember og vormissiri frá 3. janúar til 13. maí . Það leiðir til þess að hefji nemendur nám á vormissiri greiða þeir einungis helming skrásetningargjaldsins . Lagt er til að frumvarp þetta , verði það að lögum , öðlist gildi 1. janúar 2005 í samræmi við gildistökudag fjárlaga 2005 . Áætlaður kostnaður vegna skráningar og tengdrar þjónustu við nemendur Háskólans á Akureyri . Miðað er við 1.550 skráða nemendur . Umsögn um frumvarp til laga um breytingu á lögum um Háskólann á Akureyri , nr. 40 / 1999 , með síðari breytingum . Í frumvarpinu er lagt til að hámarksfjárhæð skrásetningargjalds verði hækkuð úr 32.500 kr. í 45.000 kr. á heilu skólaári . Útgjaldaheimild skólans í fjárlagafrumvarpi fyrir árið 2005 byggist á þeirri forsendu að skólinn nýti sér heimildina og afli 16 m.kr. meiri tekna sem renni óskertar til hans .